A Bizottság 2200/2001/EK rendelete
(2001. október 17.)
takarmány-adalékanyagok ideiglenes engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2001/46/EK európai parlamenti és tanácsi irányelvvel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 3., 9e. és 9i. cikkére,
mivel:
(1) Az irányelv 9e. cikkének (1) bekezdése és a 9i. cikkének (1) bekezdése előírja, hogy egy új adalékanyagra vagy egy adalékanyag újfajta alkalmazására ideiglenes engedély adható egy meghatározott időtartamra.
(2) Az irányelv 4. cikke létrehozza ennek az engedélyezési eljárását.
(3) Számos adalékanyag jelenlegi ideiglenes engedélye 2001. szeptember 30-án lejár, és ezeket az engedélyeket helyénvaló meghosszabbítani a 70/524/EGK irányelv által engedélyezett leghosszabb időtartamra, amely a 70/524/EGK irányelv 9e. cikkének (1) bekezdése szerint ideiglenesen engedélyezett adalékanyagok esetében az első ideiglenes engedély kiadásától számított negyedik év végéig és az 1998. április 1-je előtt a 70/524/EGK irányelv II. mellékeltébe felvett anyagok esetében az ötödik év végéig tart.
(4) Az e rendelet szerinti ideiglenes engedélyeket egy meghatározott időtartamra adják ki, de annak a lehetőségnek a fenntartásával, hogy ezek az engedélyek az irányelv 9m. és 11. cikke szerint bármikor visszavonhatók.
(5) Továbbá az antibiotikumok takarmány-adalékanyagként való használatának engedélyei a takarmány-adalékanyagként használt antibiotikumoknak az emberek esetében terápiásan használt antibiotikumok hatékonyságára gyakorolt lehetséges hatására vonatkozó jelentős aggodalomra való tekintettel jelenleg felülvizsgálat alatt állnak, ezt az aggodalmat az is tükrözi, hogy a Svéd Királyság az irányelv 11. cikke és a Tudományos Operatív Bizottság antimikrobás rezisztenciáról szóló, 1999. május 28-i és 2001. május 10-i és 11-i véleményei alapján betiltotta a területén az összes antibiotikum takarmány-adalékanyagként történő felhasználását.
(6) Az ideiglenes engedélyek érvényességének meghosszabbítását pusztán adminisztratív intézkedésnek kell tekinteni, amely nem jár együtt az érintett adalékanyagok újraértékelésével.
(7) Az olvashatóság és a koherencia miatt a takarmány-adalékanyagok összes, legfeljebb négy vagy öt év időtartamú ideiglenes engedélyét egységes szerkezetbe foglalja ez a rendelet.
(8) Ez a bizottsági rendelet lép a takarmány-adalékanyagok ideiglenes engedélyezéséről szóló, 2000. november 27-i 2697/2000/EK bizottsági rendelet [3] helyébe; emiatt a 2697/2000/EK rendeletet hatályon kívül kell helyezni.
(9) A legtöbb adalékanyag ideiglenes engedélye 2001. szeptember 30-án lejár; emiatt ezt a rendeletet 2001. október 1-től kell alkalmazni.
(10) Az e rendeletben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT A RENDELETET:
1. cikk
Az e rendelet mellékletében említett adalékanyagokat a 70/524/EGK irányelvnek megfelelően ideiglenesen engedélyezik az e mellékletben meghatározott feltételekkel.
A 2697/2000/EK rendelet hatályát veszti.
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ezt a rendeletet 2001. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. október 17-én.